છેલ્લા ચાર દાયકામાં એન્ટાર્કટિકા પ્રદેશમાં બરફનાં ગ્લેશિયર્સ પીગળવાનો દર ૭૭ ટકાથીય વધી રહ્યો છે. આને કારણે સમુદ્રના પાણીના સ્તરમાં વધારો થતો જાય છે. આવું નુકસાન ભોગવનારા દેશોમાંય ભારત બીજે સ્થાને આવતું જાય છે. છેલ્લા કેટલાક વખતથી દક્ષિણ એન્ટાર્કટિકામાં બરફની ચાદરો પીગળવાનું વધતું જાય છે. આનાથી સમુદ્રમાં જલસ્તરમાં ચારેક મિલીમીટરનો વધારો થવાની આશંકા સેવાય છે. બીજી તરફ ગ્લોબલ વોર્મિંગના કારણે છેલ્લા ત્રણ દાયકામાં હિમાલયની હિંદુકુશ હારમાળા ૫૧૬૮ કિલોમીટરથી ઘટીને ૩૯૦૨ કિ.મી. રહી ગઇ છે. આમાંથી જળ મેળવતી અમુદરિયા, ગંગા, બ્રહ્મપુત્ર, સિંધુ અને ઇરાવતીના કિનારાઓ પર પૂરનો ભય વધી ગયો છે અને વરસાદી ઋતુમાં તો ચાલુ વર્ષમાં જ પૂરની તબાહી જોવા મળી છે.